CELEX: 32017R0270
Language: hr
Date: 2017-02-16 00:00:00
Title: Provedbena uredba Komisije (EU) 2017/270 оd 16. veljače 2017. o izmjeni Provedbene uredbe (EU) br. 540/2011 u pogledu uvjeta za odobrenje aktivne tvari sulfuril fluorid (Tekst značajan za EGP. )

17.2.2017   
               
               
                  HR
               
               
                  Službeni list Europske unije
               
               
                  L 40/48
               
            PROVEDBENA UREDBA KOMISIJE (EU) 2017/270
      оd 16. veljače 2017.
      o izmjeni Provedbene uredbe (EU) br. 540/2011 u pogledu uvjeta za odobrenje aktivne tvari sulfuril fluorid
      (Tekst značajan za EGP)
      EUROPSKA KOMISIJA,
      uzimajući u obzir Ugovor o funkcioniranju Europske unije,
      uzimajući u obzir Uredbu (EZ) br. 1107/2009 Europskog parlamenta i Vijeća od 21. listopada 2009. o stavljanju na tržište sredstava za zaštitu bilja i stavljanju izvan snage direktiva Vijeća 79/117/EEZ i 91/414/EEZ (1), a posebno njezinu drugu mogućnost iz članka 21. stavka 3. i njezin članak 78. stavak 2.,
      budući da:
      
                  (1)
               
               
                  Direktiva Komisije 2010/38/EU (2) pruža dodatne potvrdne informacije o procjenama životnog vijeka sulfuril fluorida u atmosferi, troposferskoj koncentraciji sulfuril fluorida te uvjetima u mlinu, koje su potrebne kako bi se osiguralo da ostaci iona fluorida u žitaricama ne prelaze prirodne pozadinske razine.
               
            
                  (2)
               
               
                  Aktivne tvari uvrštene u Prilog I. Direktivi Vijeća 91/414/EEZ (3) smatraju se odobrenima u skladu s Uredbom (EZ) br. 1107/2009 te su uvrštene u dio A Priloga Provedbenoj uredbi Komisije (EU) br. 540/2011 (4).
               
            
                  (3)
               
               
                  Podnositelj prijave dostavio je dodatne informacije radi potvrde ocjene rizika u odnosu na ponašanje sulfuril fluorida u atmosferi i ostatke iona fluorida u proizvodima mljevenja prisutnima u strojevima tijekom fumigacije.
               
            
                  (4)
               
               
                  Ujedinjena Kraljevina ocijenila je dodatne informacije koje je dostavio podnositelj prijave. Svoju je ocjenu u obliku dopune nacrtu izvješća o ocjeni 4. lipnja 2015. dostavila drugim državama članicama, Komisiji i Europskoj agenciji za sigurnost hrane, u daljnjem tekstu „Agencija”.
               
            
                  (5)
               
               
                  Komisija smatra da se prema dodatnim informacijama koje je dostavio podnositelj prijave ne može isključiti mogućnost da razine ostataka u proizvodima mljevenja prisutnima u strojevima tijekom fumigacije premaše prirodnu koncentraciju za ione fluorida, odnosno da ne budu u skladu s relevantnim maksimalnim razinama ostataka. Stoga bi uvjete odobrenja trebalo izmijeniti kako bi se osiguralo da proizvodi mljevenja prisutni u tretiranim objektima uvijek budu u skladu s odredbama Uredbe (EZ) br. 396/2005 Europskog parlamenta i Vijeća (5). Osim toga, smatra da dostavljene informacije nisu dokazale stabilno stanje sulfuril fluorida u troposferi; stoga je potrebno dalje pratiti njegove troposferske koncentracije dok se u potpunosti ne dokaže stabilno stanje te redovito, svaku petu godinu Komisiji, državama članicama i Europskoj agenciji za sigurnost hrane dostavljati informacije o tome.
               
            
                  (6)
               
               
                  Sulfuril fluorid također je odobren kao biocidna aktivna tvar u skladu s Direktivom Komisije 2009/84/EZ (6). Zbog jednake zabrinutosti u odnosu na ponašanje sulfuril fluorida u okolišu, kao i u pesticidnoj uporabi, zatražene su dodatne informacije, uključujući praćenje troposferskih koncentracija. Datumi podnošenja informacija trebali bi biti isti kako bi se izbjegao suvišan rad i racionalizirao postupak ocjenjivanja.
               
            
                  (7)
               
               
                  Prilog Provedbenoj uredbi (EU) br. 540/2011 trebalo bi stoga na odgovarajući način izmijeniti.
               
            
                  (8)
               
               
                  Podnositelju zahtjeva omogućeno je podnošenje primjedbi na izvještaj o pregledu.
               
            
                  (9)
               
               
                  Državama članicama potrebno je osigurati dovoljno vremena da izmijene ili povuku odobrenja za sredstva za zaštitu bilja koja sadrže sulfuril fluorid koja nisu u skladu s ograničenim uvjetima odobrenja.
               
            
                  (10)
               
               
                  Ako države članice za sredstva za zaštitu bilja koja sadrže sulfuril fluorid odobre razdoblje odgode u skladu s člankom 46. Uredbe (EZ) br. 1107/2009, to bi razdoblje moralo isteći najkasnije 18 mjeseci nakon datuma stupanja na snagu ove Uredbe.
               
            
                  (11)
               
               
                  Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,
               
            DONIJELA JE OVU UREDBU:
      Članak 1.
      Izmjene Provedbene uredbe (EU) br. 540/2011
      Prilog Provedbenoj uredbi (EU) br. 540/2011 mijenja se u skladu s Prilogom ovoj Uredbi.
      Članak 2.
      Prijelazne mjere
      U skladu s Uredbom (EZ) br. 1107/2009 države članice prema potrebi mijenjaju ili povlače postojeća odobrenja za sredstva za zaštitu bilja koja kao aktivnu tvar sadržavaju sulfuril fluorid do 9. rujna 2017.
      Članak 3.
      Razdoblje odgode
      Sva razdoblja odgode koja države članice odobre u skladu s člankom 46. Uredbe (EZ) br. 1107/2009 moraju biti što kraća, a istječu najkasnije 12 mjeseci nakon ograničenja ili povlačenja odgovarajućeg odobrenja.
      Članak 4.
      Stupanje na snagu
      Ova Uredba stupa na snagu dvadesetog dana od dana objave u Službenom listu Europske unije.
      
         Ova je Uredba u cijelosti obvezujuća i izravno se primjenjuje u svim državama članicama.
         Sastavljeno u Bruxellesu 16. veljače 2017.
         
            
               Za Komisiju
            
            
               Predsjednik
            
            Jean-Claude JUNCKER
         
      
      
         (1)  SL L 309, 24.11.2009., str. 1.
      
      
         (2)  Direktiva Komisije 2010/38/EU od 18. lipnja 2010. o izmjeni Direktive Vijeća 91/414/EEZ radi uvrštavanja tvari sulfuril fluorid kao aktivne tvari (SL L 154, 19.6.2010., str. 21.).
      
         (3)  Direktiva Vijeća 91/414/EEZ od 15. srpnja 1991. o stavljanju sredstava za zaštitu bilja na tržište (SL L 230, 19.8.1991., str. 1.).
      
         (4)  Provedbena uredba Komisije (EU) br. 540/2011 od 25. svibnja 2011. o provedbi Uredbe (EZ) br. 1107/2009 Europskog parlamenta i Vijeća u pogledu popisa odobrenih aktivnih tvari (SL L 153, 11.6.2011., str. 1.).
      
         (5)  Uredba (EZ) br. 396/2005 Europskog parlamenta i Vijeća od 23. veljače 2005. o maksimalnim razinama ostataka pesticida u ili na hrani i hrani za životinje biljnog i životinjskog podrijetla i o izmjeni Direktive Vijeća 91/414/EEZ (SL L 70, 16.3.2005., str. 1.).
      
         (6)  Direktiva Komisije 2009/84/EZ od 28. srpnja 2009. o izmjeni Direktive 98/8/EZ Europskog parlamenta i Vijeća radi uvrštenja sulfuril fluorida kao aktivne tvari u njezin Prilog I. (SL L 197, 29.7.2009., str. 67.).
      
         PRILOG
         Stupac „Posebne odredbe” retka 307., sulfuril fluorid, dijela A Priloga Provedbenoj uredbi (EU) br. 540/2011 zamjenjuje se sljedećim:
         
            „DIO A
            Dopušten za uporabu samo kao insekticid/nematocid (fumigant), za profesionalne korisnike u nepropusno zatvorenom prostoru:
            
                        (a)
                     
                     
                        ako je takav prostor prazan; ili
                     
                  
                        (b)
                     
                     
                        ako se hrana ili hrana za životinje u nalaze fumigiranom objektu, korisnici i subjekti u poslovanju s hranom osiguravaju da samo ona hrana ili hrana za životinje usklađena s postojećim maksimalnim razinama ostataka za sulfuril fluorid i ione fluorida utvrđenima Uredbom (EZ) br. 396/2005 Europskog parlamenta i Vijeća (*1) može ući u lanac hrane i hrane za životinje; u tu svrhu korisnici i subjekti u poslovanju s hranom u potpunosti provode mjere istovjetne načelima HACCP-a, kako je utvrđeno u članku 5. Uredbe (EZ) br. 852/2004 Europskog parlamenta i Vijeća (*2); točnije, korisnici su dužni identificirati kritičnu kontrolnu točku na kojoj je kontrola bitna za sprečavanje prekoračenja maksimalnih razina ostataka te utvrditi i provesti učinkovite postupke praćenja na toj kritičnoj kontrolnoj točci.
                     
                  DIO B
            Za provedbu jedinstvenih načela iz članka 29. stavka 6. Uredbe (EZ) br. 1107/2009 u obzir se uzimaju zaključci izvješća o pregledu za sulfuril fluorid, a posebno njegovi dodaci I. i II., kako ih je 7. prosinca 2016. finalizirao Stalni odbor za bilje, životinje, hranu i hranu za životinje.
            U toj cjelokupnoj ocjeni države članice moraju obratiti posebnu pozornost na:
            
                        —
                     
                     
                        rizik uvjetovan anorganskim fluoridom uslijed onečišćenja proizvoda kao što su brašno i mekinje zaostali u strojevima u mlinu tijekom fumigacije ili zrnje pohranjeno u silosima u mlinu. Potrebno je provesti mjere kako bi se osiguralo da u lanac hrane i hrane za životinje uđu samo proizvodi usklađeni s postojećim maksimalnim razinama ostataka;
                     
                  
                        —
                     
                     
                        rizik za korisnike sredstva i radnike, kao npr. kod ulaska u prostor nakon provedenog fumigiranja i prozračivanja. Potrebno je provesti mjere kako bi se osiguralo da oni nose samostalne uređaje za disanje ili druga odgovarajuća osobna zaštitna sredstva;
                     
                  
                        —
                     
                     
                        rizik za druge nazočne osobe primjenom odgovarajuće sigurnosne zone oko fumigiranog prostora.
                     
                  Uvjeti odobrenja prema potrebi uključuju mjere za smanjenje rizika.
            Podnositelj zahtjeva dostavlja Komisiji, državama članicama i Agenciji podatke o praćenju troposferskih koncentracija sulfuril fluorida svaku petu godinu, počevši od 30. lipnja 2017. Granica detekcije za analizu iznosi najmanje 0,5 ppt (ekvivalent 2,1 ng sulfuril fluorida/m3 troposferskog zraka).